রাহুল গান্ধী এখন কৈলাস-মানসরোবর যাত্রায় গিয়েছেন। তাঁর অনুপস্থিতিতে এ দিন প্রদেশ কংগ্রেস সভাপতি ও সাধারণ সম্পাদকদের সঙ্গে আলাদা করে বৈঠক করেন আহমেদ প্যাটেল ও অশোক গেহলটরা৷ সঙ্গে ছিলেন মল্লিকার্জুন খাড়গে, মোতিলাল ভোরারা৷ বৈঠকে স্থির হয়, জ্বালানির মূল্যবৃদ্ধির প্রতিবাদে ভারত বন্‌ধ ডাকা হবে এবং প্রতিটি জেলা সদর, বড় শহর, রাজ্য রাজধানীতে বিক্ষোভ দেখাবেন কংগ্রেস কর্মীরা৷ বাকি বিরোধী দলের নেতা-কর্মীদেরও সেই বিক্ষোভে সামিল হওয়ার আবেদন জানানো হবে৷ কংগ্রেসের দাবি, অবিলম্বে পেট্রল-ডিজেলের উপর থেকে শুল্ক প্রত্যাহার করতে হবে৷